Islom Karimov Minskda bo‘lib o‘tadigan MDH Davlat rahbarlari kengashi majlisida ishtirok etadi

O‘zbekiston Respublikasi Prezidenti Islom Karimov 2013-yil 24-25-oktabr kunlari Minsk shahrida Mustaqil Davlatlar Hamdo‘stligi (MDH) Davlat rahbarlari kengashining (DRK) navbatdagi majlisida ishtirok etadi. Bu haqda O‘zA xabar bermoqda.

 Foto © cis.minsk.by
Majlisda MDH doirasidagi ko‘p tomonlama hamkorlikni yanada rivojlantirishga doir qator muhim masalalar ko‘rib chiqiladi.
MDH Ijroiya qo‘mitasi matbuot xizmati xabar berishicha, DRK majlisi kun tartibi loyihasidan turli sohalardagi hamkorlikka doir 17 hujjat loyihalari o‘rin olgan. Shu jumladan, MDH davlatlari rahbarlari 2014-yilning MDHda Turizm yili deb e’lon qilinishi masalasini ko‘rib chiqib, bu sohadagi hamkorlik istiqbollarini muhoka qiladi.
Shuningdek, DRK qarori bilan 2014-yilda “Hamdo‘stlikning madaniyat poytaxtlari” davlatlararo dasturini Qozog‘iston va Qirg‘iziston respublikalarida amalga oshirib, Olma-Ota va O‘shni Hamdo‘stlikning 2014-yildagi madaniyat poytaxtlari deb e’lon qilish ko‘zda tutilgan.
Bundan tashqari, davlatlar rahbarlarining Hamdo‘stlikka a’zo mamlakatlarning axborot texnologiyalaridan foydalangan holda amalga oshiriladigan jinoyatlarga qarshi kurashda hamkorlik qilish konsepsiyasini muhokama qilishi rejalashtirilgan.